Nehawu-werkers by NSFAS staak oor beweerde korrupsieNational Education, Health and Allied Workers’ Union (Nehawu) (Foto: Argieffoto) Werkers van die nasionale skema vir finansiële bystand vir studente (NSFAS) wat aan die National Health, Education, and Allied Workers (Nehawu)-vakbond behoort, het Maandag nie vir werk opgedaag nie. Hulle protesteer teen, onder meer, prestasiebestuur. Eric Kwetela, Nehawu Wes-Kaap se provinsiale sekretaris, het aan Maroela Media gesê die staking hou verband met onderhandelinge tussen die vakbond en NSFAS wat doodgeloop het. “Ons baklei al langer as twee jaar vir die uitbetaling van prestasiebonusse en die permanente aanstelling van tydelike werknemers. “Daar is tans geen menslikehulpbronnebeleid van toepassing nie. NSFAS maak soos hy wil met werkers se salarisse,” sê Kwetela. Hy beweer dat sekere werknemers, wat aan Nehawu behoort, nie vandeesmaand salaris ontvang het nie omdat hulle die fluitjie op korrupsie in die organisasie probeer blaas. “Een werknemer se salaris is sommer met R11 000 gesny. Dit is die soort viktimisering waarmee ons te doen het, ons word geïntimideer om stil te bly. Ons baklei tans by die kommissie vir versoening, bemiddeling en arbitrasie oor die saak.” Maroela Media het vroeër berig dat drie NSFAS-werkers gearresteer is, nadat hulle glo geld gevat het wat vir arm studente bestem is. “Ons kan bevestig dat ons die kennisgewing van die staking van Nehawu ontvang het, ingevolge artikel 64 (d) van die Wet op Arbeidsverhoudinge. Dit hou verband met die bestuurstelsel, een van baie nalatenskapkwessies waarmee NSFAS tans worstel,” sê NSFAS in ŉ verklaring wat dié skema uitgereik het. Die organisasie het vroeër gesê dat hy nie geld ontvang het om tydens die 2018/19 boekjaar bonusse te betaal nie en kon dit dus nie aan die eise van Nehawu voldoen nie. “Ons is teleurgesteld dat, terwyl ons probeer om die organisasie reg te ruk, hierdie werknemers nie die stappe waardeer wat tans gedoen word om stabiliteit in NSFAS te bring nie,” lui NSFAS se verklaring. Die skema is in 2018 onder administrasie geplaas. Kwetela sê verder dat die werknemers graag wil terugkeer werk toe, maar nie voordat NSFAS aan hul eise voldoen nie. “Dit is nie ons intensie om die funksie van die organisasie af te breek nie, veral nie in hierdie kritieke tyd wanneer studente aansoek doen vir befondsing vir volgende jaar nie.” NSFAS sê die protes sal geen effek op 2020 se aansoeke vir befondsing hê nie. “Alle aansoeke word aanlyn gedoen. NSFAS se beleid is egter dat, as die werknemers nie opdaag vir werk nie, hulle ook geen betaling ontvang nie, solank as wat die staking duur.” Aansoeke vir befondsing vir 2020 sluit op 30 November.